Palang par pade pade ab pasliyaan bhi karaahne lag padi thi. Vahin saamne almaari ke darwaaje par ek mitr ka diya hua poster kehta hai, ‘safalta unhi ki jo aarambh kar paayein’. Mann mein khayaal aaya, samay beeta jar aha hai, uthne ka ek jatan aur karein.

Parda hataane par maloom padta hai ki aaj to sooraj chachu bhi meri tarah mulayam ruinuma baadlon kii rajaii odhe so rahe hain. Ya shayad apni roshni ko saath liye baadlon ke peeche kahin prabhaat bhraman par nikle hain, aur ek main hoon, jo is garam razai mein cocoon banaye leta hua hoon.

Samay saarini ke anusaar to is samay ve apni Madhya kaksha mein hone chahiye the, parantu mujhe nahi dikh rahe kahin apne sooraj chachu. Kahin baadlon ke peeche se kshan bhar ke liye koi roshni si nikal kar ailaan karti hai, ‘aaye hain, tumhare sooraj chachu aaye hain’. Kahaan? Jhooth? Aaj to unki bhi proxy pakdi gayi. Ab bataiye kya saza dein? Anupasthiti ka kaaran bhi kya denge? Yaatayat ke saadhan uplabdh nahi the? Baadlon ke darmiyaan traffic jam mein phans gaye? Horse power naam ki bhi koi cheez hai ke nahi?

Kya faisla sunaya jaaye, isi baat par mein aur mera man vichaar vimarsh kar hi rahe the ki achaanak darwaje par dastak hui. Sahsa thithak utha, ‘sooraj chachu darwaje se to aa nahi sakte, aur vo bhi dastak ke saath? Abhi to faisla sunaya bhi nahi hai’. Kaun ho sakta hai? Uth kar darwaza khola to bister ki garmi kho baithunga, aur na khola to na jaane kaun sa susainyog haath se nikal jaaye. Par rajai bhi to haath se nikal jayegi. Ajeeb kashmakash hai. Main ek baar aur khidki se akaash ki or taakne laga.

Kitna samay beeta hoga us pal ko beete hue, jab veh khatkhatahat hui thi? Mujhe soya hua soch kar shayad laut gaya hoga, job hi tha. Abhi dhyaan mukaddme par lane hi laga tha ki sahsa ek baar aur darwaje par aahat hui. Ab kuch vyakulta badhi. Mobile utha kar dekha ki kahin meri kaksha se to koi soochna na aayi ho, jiska doosra doot darwaze par prateeksha mein khada ho. Kahin mein bhi to…?

Nahi nahi, maine to kisi ko kaha bhi na tha. Par yahaan yaari sajjan lagon se hui hai. Dosti nibhaate hain, chaahe kaksha roopi graham ho, ya pareeksha ki amavas, jugnuon ki tarah ujaala bikherte rehte hain. Vyakulta kuch aur badhi, man mein aaya ke ek dafa awaaz laga ke pooch lein ke kaun hai jo is samay kabaab mein haddi banne aaya hai, pooch loon ke kaam kya hai, keh doon ke bad mein aana. Shayad koi dost hoga jo kaksha mein anupasthit dekh kar khairiat poochne aa gaya ho, keh doon sab theek hai. Par kya ho agar bura samachaar sunane hi aaya ho? Kya pata, aaj kis mitr ka mere prati sneh adhyapak mahodaya ko bhi gyaat ho gaya ho? Kahin aaj meri bhi proxy pakdi gayi ho.

Ab nayi musibat aan padi, kahaan mukaddme mein nyayadheesh bane apna dandadesh sunane vale the, aur kahan ab aap hi kisi aur ke dandadesh ke bhaagi ban baithe.

Samaksh khadi paristhiti ko dekh chehre aur kaano mein khoon tezi se daudne laga aur garmahat lane laga. Razai ki garmahat ka ehsaas haalat ki stabdhta se mujhko ubhaarne laga aur dimaag ne tark de kar sehme hue mann ko fuslana shuru kiya. Inbox khaali hai, darwaze ke us or job hi hai, usne awaaz nahi lagayi hai, hostel mein bhi chuppi si hai, matlab abhi tak koi vapis laut ke nahi aaya hoga. Atah, darwaze par job hi hai, veh bhi meri tarah aaj yahaan chaatravaas mein apni upastithi de raha hai. Shayad kuch maangne aaya hoga, practical file, ya shayad nahaan ki baalti.

Ab jaan mein kuch jaan aayi. Mastishq aur tezi se sochne laga. Jaldi hi nirnaya ho aaya. Na darwaza khulega, aur na hi avaaz lagegi. Proxy pakdi bhi gayi ho to kya, jab tak yah darwaza band hai, tab tak koi bhi buri khabar pravesh nahi kar sakti. Aaj ki subah meri hai, aur koi bhi fikr usko mujh se cheen nahi sakegi. Ek faisla parit hua, aur yeh case yahin par band.

Ab tak man bhi thoda badal gaya tha, baadal bhi kuch aur ghanere hote jaan pade. Chachu par thodi daya aayi, shayad mann ka veh brhama hi unka mukaddma ladne aya tha.

Faisla hua, agli baar aisi laaparwaahi na karne ki chetavani mili, sooraj chachu baizzat bari hue, aur mein ek baar aur razai ke ander sukoon se so gaya.